Jaareindtoer: Rassie se skok-BokkeGio Aplon – hy sal teen Engeland vir Willie le Roux moet instaan. (Foto youtube.com) Nóg drie nuwe spelers in die Springbokspan, steeds ŉ mate van onsekerheid oor die beskikbaarheid van die oorsese spelers, die skok-insluiting van die slot van die Westelike Provinsie JD Schickerling en die veteraan-heelagter Gio Aplon, en die weglating van al drie Du Preez-broers, Robert (junior), Jean-Luc en Dan. Dit was van die vernaamste kenmerke van die Springboktoerspan toe die afrigter, Rassie Erasmus, Saterdagaand die span bekend gemaak het vir die Europese toer met kragmetings teen Engeland, Frankryk, Skotland en Wallis. Die nuwelinge is Sergeal Petersen, vleuel van die WP (hy is ook een van die gelukkiges, hoewel hy hom reeds ŉ paar seisoene by die Kings en Cheetahs en nou ook by die WP gevestig het), die sewes-Springbok Ruhan Nel, wat senter vir die WP speel en Schickerling, van wie daar ŉ paar seisoene baie dinge verwag is voordat hy in 2014 sy nek in ‘n o. 21-wedstryd gebreek en byna verlam is. Aplon (36) word sekerlik betrek net omdat Willie le Roux en Cheslin Kolbe weens hul klubverpligtinge nie teen Engeland sal kan speel nie. Só ook die skrumskakel Louis Schroeder van die Sharks oor die onsekerheid wat bestaan oor Faf de Klerk se beskikbaarheid. Schroeder sal dus saam met Embrose Papier en Ivan Zyl teen Engeland moet instaan. Schickerling? Wel, hy is een van vyf slotte in die toerspan saam met Eben Etzebeth, Franco Mostert, Lood de Jager en RG Snyman. En Pieter-Steph du Toit kan óók daar speel. Gaan Schickerling ŉ speelkans op toer kry? Of is hy slegs daar as dekking in geval Mostert nie kan speel nie? ŉ Mens weet nie werklik nie. Só ook die insluiting van Schalk Britz as een van die drie hakers saam met Malcom Marx en Bongi Mbonambi. Gaan almal op toer speel? En wanneer laas het Brits gespeel? Dan is Duane Vermeulen ook weer terug in die groep en Sikumbuzo Notshe het die ja-woord bo Jean-Luc en Dan du Preez gekry. Die Springbok-toergroep ‒ Voorspelers (20) Schalk Brits, Lood de Jager, Pieter-Steph du Toit, Thomas du Toit, Eben Etzebeth, Steven Kitshoff, Vincent Koch, Siya Kolisi (kaptein), Francois Louw, Wilco Louw, Frans Malherbe, Malcolm Marx, Bongi Mbonambi, Franco Mostert, Sikhumbuzo Notshe, Trevor Nyakane, JD Schickerling, RG Snyman, Duane Vermeulen, Warren Whiteley. Agterspelers (16) Gio Aplon, Damian de Allende, Aphiwe Dyantyi, André Esterhuizen, Elton Jantjies, Cheslin Kolbe, Jesse Kriel, Wille le Roux, Ruhan Nel, S’bu Nkosi, Embrose Papier, Sergeal Petersen, Handré Pollard, Louis Schreuder, Ivan van Zyl, Damian Willemse.